Shaka Hislop

Neil Shaka Hislop (s. 22. helmikuuta 1969, Lontoo) on entinen jalkapallomaalivahti. Hän on syntynyt Englannissa, mutta maajoukkueurallaan Hislop edusti Trinidad ja Tobagoa. Hänen vanhempansa syntyivät Trinidad ja Tobagolla, ja Hislop perheineen muutti sinne ollessaan 2-vuotias.

Seurajoukkueura

Hislop pelasi college-jalkapalloa Howardin yliopistossa Yhdysvalloissa opiskellessaan konetekniikkaa ja johti joukkueensa NCAA:n finaaleihin. Vuonna 1992 hän aloitti ammattilaisuransa Readingissä, jossa hän pelasi kolme seuraavaa kautta. Hän oli tärkeässä roolissa Readingin nousussa kakkosdivisioonasta ykköseen. Kaudella 1994–1995 Reading jäi täpärästi Valioliigasta hävittyään Boltonille ratkaisuottelussa maalein 4-3. Seuraavana kesänä hänet myytiin Newcastle Unitediin 1,575 miljoonalla punnalla, mikä oli aikanaan Valioliigan ennätyssumma maalivahdista.
Oltuaan aluksi Newcastlen ykkösmaalivahti, hän pian joutui taistelemaan peliajasta Pavel Srníčekin, Shay Givenin ja Steve Harperin kanssa. Haluttuaan enemmän peliaikaa, hän siirtyi ilmaisella siirrolla West Ham Unitediin kaudella 1998–1999. Hislop loukkasi jalkansa ottelussa Bradford Citya vastaan helmikuussa 2000. Hislopin poissaolon aikana valmentaja Harry Redknapp erosi, jonka jälkeen Hislop menetti ykkösmaalivahdin asemansa.
Kaudeksi 2002–2003 Hislop siirtyi ilmaiseksi Redknappin valmentamaan Portsmouthiin korvaamaan Alan Knight. Hislop vakiinnutti paikkansa huolimatta siitä, että joukkueessa pelasi myös aluksi Harald Wapenaar ja myöhemmin Jamie Ashdown. Portsmouth nousi kauden päätteeksi ykkösdivisioonasta Valioliigaan. Velimir Zajecin tultua Redknappin tilalle manageriksi, Hislop menetti ykkösmaalivahdin paikkansa Ashdownille. Tammikuussa 2005 Zajec palkkasi joukkueeseen Kreikan maajoukkuemaalivahdin Konstantinos Chalkiaksen ja Hislopin asema oli vielä huonompi.
Hislopin sopimus Portsmouthin kanssa päättyi kesäkuussa 2005 ja hän palasi takaisin West Hamiin 29. kesäkuuta 2005. West Hamista Hislop siirtyi yhden kauden jälkeen Yhdysvaltoihin FC Dallasiin. Hislop päätti uransa elokuussa 2007 selkävaivoihin ennen sopimuksensa päättymistä.

Maajoukkueura

Hislop oli vuosia Trinidad ja Tobagon maajoukkueen ykkösmaalivahti. Hän on myös maajoukkueensa tunnetuimpia ja menestyneimpiä urheilijoita siitäkin huolimatta että hän pelasi ensimmäisen maaottelunsa vasta 30-vuotiaana.
Hislop oli kaksoiskansalaisuutensta takia kelvollinen pelaamaan sekä Englannin että Trinidad ja Tobagon maajoukkueessa. Hän pelasikin yhden ottelun Englannin alle 21-vuotiaiden maajoukkueessa ja oli kerran A-maajoukkueen kokoonpanossa pääsemättä kuitenkaan kentälle. Hänen valintansa päätyi lopulta Trinidad ja Tobagoon. Hislopin ensimmäinen maaottelu oli 28. maaliskuuta 1999 Jamaikaa vastaan. 
Hislop oli mukana saavuttamassa Trinidad ja Tobagolle historiallista paikkaa vuoden 2006 MM-kisoihin, mutta itse kisoihin hän lähti alun perin joukkueensa kolmantena maalivahtina. Ykkösmaalivahti Kelvin Jack kuitenkin loukkaantui lämmittelyssä vain 10 minuuttia ennen Ruotsi-ottelun alkua, ja Hislop sai yllättäen tilaisuuden. Hislop pelasi ottelun päästämättä maaliakaan sekä seuraavan Englanti-ottelun, jonka Trinidad ja Tobago hävisi 0-2. 
Hislop pelasi maajoukkueuransa aikana yhteensä 26 maaottelua.